ai4bharat/Pralekha huggingface dataset:
ரெயில்வே அமைச்சகம்
மும்பை-அகமதாபாத் அதி வேக ரயில் திட்டத்தின் கட்டமைப்பை துரிதப்படுத்துவதற்காக காஞ்சிபுரத்தில் தயாரிக்கப்பட்ட உபகரணம் அறிமுகம்
மும்பை-அகமதாபாத் அதி வேக ரயில் தட திட்டத்தின் கட்டமைப்பை துரிதப்படுத்துவதற்காக உள்நாட்டிலேயே வடிவமைக்கப்பட்டு தயாரிக்கப்பட்ட ஃபுல் ஸ்பேன் லான்ச்சிங் எக்யுப்மென்ட்- ஸ்ட்ராடில் காரியர் மற்றும் கிர்டர் டிரான்ஸ்போர்டரை மத்திய ரயில்வே, தகவல் தொடர்பு, மின்னணு & தகவல் தொழில்நுட்பம் அமைச்சர் திரு அஷ்வினி வைஷ்ணவ் காணொலி மூலம் இன்று அறிமுகம் செய்தார்.
திரு மியாமோட்டொ ஷிங்கோ, மாண்புமிகு அமைச்சர், ஜப்பான் தூதரகம், திரு சுனீத் சர்மா, தலைவர் & தலைமை செயல் அதிகாரி, ரயில்வே வாரியம், திரு சதிஷ் அக்னிஹோத்ரி, நிர்வாக இயக்குநர், என் எச் எஸ் ஆர் சி எல், திரு அனுபம் குமார், திரு எஸ் என் சுப்பிரமணியன், தலைமை செயல் அதிகாரி மற்றும் நிர்வாக இயக்குநர், எல் & டி கன்ஸ்ட்ரக்ஷன் ஆகியோர் நிகழ்ச்சியில் பங்கேற்றனர்.
நிகழ்ச்சியில் உரையாற்றிய மாண்புமிகு அமைச்சர் திரு அஷ்வினி வைஷ்ணவ், தற்சார்பு இந்தியா இயக்கத்தை ஊக்கப்படுத்தும் விதமாக 1100 மெட்ரிக் டன் திறன் கொண்ட இந்த உபகரணத்தை சென்னைக்கு அருகிலுள்ள காஞ்சிபுரத்தில் லார்சன் & டூப்ரோ நிறுவனம் வடிவமைத்து தயாரித்ததாக கூறினார். இதற்காக 55 சிறு, குறு, நடுத்தர தொழில் நிறுவனங்களுடன் எல்&டி கூட்டு சேர்ந்தது.
இத்தகைய உபகரணத்தை வடிவமைத்து தயாரிக்கும் இத்தாலி, நார்வே, கொரியா மற்றும் சீனாவின் பட்டியலில் இந்தியாவும் தற்போது இடம் பெற்றுள்ளது. இதன் மூலம் அதி வேக ரயில்வே கட்டமைப்பை விரைந்து நிறுவ முடியும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1753529
குடியரசுத் துணைத் தலைவர் செயலகம்
திரைப்படம் என்பது வெறும் பொழுதுபோக்குக்காக அல்ல, திரைப்படங்கள் இளைஞர்களிடையே நெறிமுறைகளையும், நீதியையும், தேசப்பக்தியையும் ஊட்ட வேண்டும் – குடியரசு துணைத்தலைவர்
நல்ல திரைப்படத்தின் நோக்கம் வெறும் பொழுதுபோக்கு அல்ல என்று குடியரசு துணைத்தலைவர் திரு எம் வெங்கய்யா நாயுடு கூறியுள்ளார். இளைஞர்களிடையே நெறிமுறைகளின் உணர்வையும், நீதியையும், தேசபக்தியையும், மனிதாபிமானத்தையும் ஊட்டுவதாக திரைப்படங்களைத் தயாரிக்க வேண்டும் என்று திரைப்படத் தயாரிப்பாளர்களை அவர் வலியுறுத்தினார்.
புதுதில்லியில் இன்று, பிரபல திரைப்பட இயக்குநர், ராகுல் ராவைல் எழுதிய ‘ராஜ்கபூர்: பணியில் சிறந்தவர்’ என்ற நூலை வெளியிட்டபின் கூடியிருந்தோரிடையே உரையாற்றிய குடியரசு துணைத்தலைவர், திரைப்படம் என்பது உயர்ந்த நோக்கம் கொண்ட சாதனமாக இருக்க வேண்டும் என்றும் சாதியம், ஊழல், பாலினப்பாகுபாடு, குற்றச்செயல்கள், போன்ற சமூகத் தீமைகளை எதிர்த்துப் போராட நமது இளைஞர்களை ஊக்கப்படுத்துவதாக இருக்க வேண்டும் என்றும் வலியுறுத்தினார்.
வாழ்க்கையின் அனைத்து நிலைகளிலும், மாண்புகள் வீழ்ச்சி அடையும் நிலையில், மக்கள் நலனில் மாபெரும் அக்கறையுடன் தரத்தைப் பராமரிப்பது அரசியல்வாதிகள், ஊடகம், மற்றும் திரைப்படத் தயாரிப்பாளர்களின் பெரும் பொறுப்பாகும் என்று திரு நாயுடு கூறினார்.
திரைப்படங்களில், வன்முறை பாராட்டப்படுவதையும் இளம் மனங்களில் எதிர்மறை தாக்கத்தை ஏற்படுத்துகின்ற ‘தீய நடத்தை’ மற்றும் ஆபாசம் பயன்படுத்தப்படுவதையும் அவர் நிராகரித்தார். மக்களின் மனங்களில் குறிப்பாக இளைஞர்களின் மனங்களில் ஆக்கபூர்வமான உணர்வை சினிமா ஏற்படுத்த வேண்டும் என்று அவர் கூறினார். தேசத்தின் நலன்களை மனதில் கொண்டு, திரைப்படத்தைத் தயாரிக்குமாறு திரைப்படத் தயாரிப்பாளர்களையும் அவர் அறிவுறுத்தினார்.
இந்தித் திரைப்பட உலகின் மிகச் சிறந்த திரைப்படத் தயாரிப்பாளரான ராஜ்கபூரின் குறிப்பிடத்தக்க நினைவுகளை வெளிக்கொண்டு வந்துள்ள திரு ராகுல் ராவைல், அவருடன் இணைந்து நூலை எழுதியுள்ள திருமதி ப்ரானிக்கா சர்மா ஆகியோரை திரு நாயுடு பாராட்டினார். தொலைநோக்குப் பார்வை கொண்ட மேதை என்றும் பன்முகத் திறன் கொண்ட நடிகர் என்றும் ராஜ்கபூரைப் புகழ்ந்துரைத்த திரு நாயுடு, இந்தியத் திரைப்படத் தொழில்துறைக்கு அவரின் பங்களிப்பு அளவிட முடியாதது என்றார். ராஜ்கபூரின் பெரும்பாலான திரைப்படங்கள் வாழ்க்கைப் பாடத்தின் முக்கிய விஷயங்களைக் கொண்டிருந்தன. மிகவும் நுட்பமாகவும், தனித்துவத்தோடும் காட்சிப்படுத்தப்பட்டிருந்தன. அந்த சகாப்தத்தின் சினிமாவை நான் உண்மையிலேயே தவறவிட்டுவிட்டேன் என்று குடியரசு துணைத்தலைவர் திரு வெங்கய்யா நாயுடு கூறினார்.
கூடுதல் தகவல்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1781453
-------
(Visitor Counter : 144
சுகாதாரம் மற்றும் குடும்ப நலத்துறை அமைச்சகம்
புதுப்பிக்கப்பட்ட காசநோய் எதிர்வினைக்கான சர்வதேச சுகாதார அமைப்பின் தென் கிழக்கு ஆசியப் பகுதிக்கான உயர்மட்ட கூட்டத்தின் தொடக்க நிகழ்வில் டாக்டர் பாரதி பவார் உரையாற்றினார்
புதுப்பிக்கப்பட்ட காசநோய் எதிர்வினைக்கான சர்வதேச சுகாதார அமைப்பின் தென் கிழக்கு ஆசியப் பகுதிக்கான உயர்மட்ட கூட்டத்தின் தொடக்க நிகழ்வில் மத்திய சுகாதார மற்றும் குடும்ப நல இணை அமைச்சர் டாக்டர் பாரதி பவார் இன்று உரையாற்றினார்.
நிகழ்வில் உரையாற்றிய மத்திய இணை அமைச்சர், அனைத்து ஆறு பிராந்தியங்களிலும் தென்கிழக்கு ஆசியப் பகுதியிலேயே காசநோயின் தாக்கம் அதிகளவில் உள்ளது என்று கூறினார். "பல நூற்றாண்டுகளாக இறப்புகளின் முக்கிய ஆதாரமாக இது இருந்து வருகிறது, எச்.ஐ.வி/எய்ட்ஸ் மற்றும் மலேரியாவை தற்போது இது தாண்டியுள்ளது. இந்த இறப்புகளில் பெரும்பாலானவை 15-45 வயதுக்குட்பட்ட பொருளாதாரத்தை உருவாக்கும் இளைஞர்களிடையே ஏற்படுகின்றன, இதன் விளைவாக அதிக பொருளாதார மற்றும் சமூக விளைவுகள் ஏற்படுகின்றன,” என்று அவர் தெரிவித்தார்.
காசநோய் மீது கொவிட்-19-ன் தாக்கத்தை எடுத்துரைத்த அவர், “கொவிட் பெருந்தொற்று மனித உயிர்கள், பொருளாதாரங்கள் மற்றும் சுகாதார அமைப்புகளை பேரழிவிற்கு உட்படுத்தியுள்ளது. காசநோய்க்கு எதிரான போராட்டத்தில் பல ஆண்டுகால முன்னேற்றத்தை ஒரு சில மாதங்களில் கொரோனா மாற்றியுள்ளது,” என்றார்.
மேலும் பேசிய அவர், காசநோய் ஒழிப்பு முயற்சிகளுக்கு உதவும் பெரிய அளவிலான கற்றல்களையும் பெருந்தொற்று நமக்கு வழங்கியுள்ளது என்று கூறினார்.
காசநோய் திட்டங்களுக்கான நிதி ஒதுக்கீட்டில், குறிப்பாக இந்தியா மற்றும் இந்தோனேசியாவை பொருத்தவரை, 2020-ம் ஆண்டில் 43 சதவீதம் உள்நாட்டு ஆதாரங்களிலிருந்து வழங்கப்பட்டுள்ளது அரசியல் அர்ப்பணிப்பின் விளைவு என்று அவர் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1766525
-----
(Visitor Counter : 157
சுரங்கங்கள் அமைச்சகம்
சுரங்கப் பணியாளர்களின் தேசிய சுகாதார நிறுவனத்தை, ஐசிஎம்ஆர்-தொழில்சார்ந்த சுகாதாரத்திற்கான நிறுவனத்துடன் இணைக்க மத்திய அமைச்சரவை ஒப்புதல் அளித்துள்ளது
மத்திய சுரங்கங்கள் அமைச்சகத்தின் கீழ் உள்ள தன்னாட்சி அமைப்பான, சுரங்கப்பணியாளர்கள் ஆரோக்கியத்திற்கான தேசிய நிறுவனத்தைக் கலைத்து, அதன் சொத்துக்கள் மற்றும் கடன் பொறுப்புகளுடன் அதனை சுகாதாரம் மற்றும் குடும்பநல அமைச்சகத்தின் கீழ் அகமதாபாதில் உள்ள ஐசிஎம்ஆர் – தொழில்சார் சுகாதாரத்திற்கான தேசிய நிறுவனத்துடன் இணைக்க / ஒன்றுசேர்க்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. மேலும், அந்த நிறுவனத்தின் ஊழியர்கள் அனைவரும் அதே பதவியிலும் / அதே ஊதியத்திலும் இணைப்பு நிறுவனத்தில் சேர்த்துக்கொள்ளப்படுவார்கள். இந்த இணைப்புக்குத் தேவையான நடவடிக்கைகளை இரு நிறுவனங்களும், மேற்கொள்ளும்.
இந்த இணைப்பின் மூலம் மக்களின் பணம் திறமையாக நிர்வகிக்கப்படுவதோடு, தொழில்சார்ந்த சுகாதாரத்துறையின் நிபுணத்துவமும் விரிவுப்படுத்தப்படும்.
மத்திய அமைச்சரவை
ரூபே கடன் அட்டைகள் மற்றும் குறைந்த மதிப்புள்ள பீம்-யுபிஐ பரிவர்த்தனைகளை  மேம்படுத்துவதற்கான ஊக்கத் திட்டத்திற்கு மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையிலான மத்திய அமைச்சரவை ஏப்ரல் முதல் ஓராண்டு காலத்திற்கு ரூபே கடன் அட்டைகள் மற்றும் குறைந்த மதிப்புள்ள பீம்-யுபிஐ பரிவர்த்தனைகளை  மேம்படுத்துவதை ஊக்குவிப்பதற்கான ஊக்கத் திட்டத்திற்கு ஒப்புதல் அளித்துள்ளது.
- ரூபே கடன் அட்டைகள் மற்றும் குறைந்த மதிப்புள்ள பீம் யுபிஐ பரிவர்த்தனைகளை ஊக்குவிப்பதற்கான திட்டத்திற்கு 2022 -23ம் ஆண்டில் 2600 கோடி ரூபாய் மதிப்பில் ஒப்புதல் அளிக்கப்பட்டுள்ளது. இந்த திட்டத்தின் கீழ், நடப்பு நிதியாண்டில் முனைய வணிகம் மற்றும் மின்னணு வர்த்தகத்தை ரூபே மற்றும் குறைந்த மதிப்பு யுபிஐ மூலம் மேற்கொள்வதை ஊக்குவிக்க வங்கிகளுக்கு நிதி ஊக்கத் தொகை வழங்கப்படும்.
- நடப்பு நிதியாண்டுக்கான பட்ஜெட் உரையில் நிதியமைச்சர் டிஜிட்டல் பரி்வர்த்தனைகளை ஊக்குவிப்பதற்கான நிதியுதவிகள் தொடரும் என்று அறிவித்தார். அதன்படி, இந்த திட்டம் வடிவமைக்கப்பட்டுள்ளது.
- 2021-22ம் நிதியாண்டில் பட்ஜெட் அறிவிப்புக்கிணங்க அரசு ஊக்கத்தொகைத் திட்டத்தை அறிவித்தது. அதன் விளைவாக, டிஜிட்டல் பணப் பரிவர்த்தனை ஆண்டுக்கு 59 சதவீதம் அதிகரித்தது. பீம்-யுபிஐ பணப்பரிவர்த்தனை 106 சதவீத வளர்ச்சியை எட்டியது.
- டிஜிட்டல் பணப்பரிவர்த்தனை அமைப்பில் உள்ள பல்வேறு தரப்பினர் மற்றும் ரிசர்வ் வங்கி ஆகியவை டிஜிட்டல் பணப் பரிவர்த்தனையின் பல்வேறு அம்சங்கள் தொடர்பான கருத்துக்களை தெரிவித்தன. தேசிய பணப்பரிவர்த்தனை கழகமும், பீம்-யுபிஐ மற்றும் ரூபே கடன் அட்டை பணப்பரிவர்த்தனையை ஊக்குவிக்கும்படி கோரிக்கை விடுத்தன.
- மத்திய அரசு நாடு முழுவதும் டிஜிட்டல் பணப்பரிவர்த்தனையை ஊக்குவிக்க பல்வேறு நடவடிக்கைகளை மேற்கொண்டுள்ளது. நாடு முழுவதும் கடந்த சில ஆண்டுகளில் டிஜிட்டல் பணப்பரிவர்த்தனை மிகப்பெரிய அளவில் வளர்ச்சிக் கண்டுள்ளது. கொவிட் பாதிப்பு காலத்தில் டிஜிட்டல் பணப்பரிவர்த்தனை மேலும் அதிகரித்தது. 2022 டிசம்பர் மாதத்தில் யுபிஐ மூலம் சாதனை அளவாக 12 லட்சத்து 82 ஆயிரம் கோடி ரூபாய் மதிப்பில் பணப்பரிவர்த்தனை நடைபெற்றுள்ளது.
தற்போது அறிவிக்கப்பட்டுள்ள ஊக்குவிப்புத் திட்டம் டிஜிட்டல் பணப்பரிவர்த்தனை சூழலை மேலும் வலுவாக்கும். அனைவருக்குமான வளர்ச்சி, அனைவரையும் உள்ளடக்கிய வளர்ச்சி என்ற நோக்கத்திற்கிணங்க, யுபிஐ பரிவர்த்தனைகளை ஊக்குவித்து டிஜிட்டல் பணப்பரிவர்த்தனை தீர்வுகளை அனைத்து மக்களிடமும் கொண்டு சேர்த்து வலுவாக்க இந்த திட்டம் உதவும்.
ரசாயனம் மற்றும் உரங்கள் அமைச்சகம்
2023-க்குள் உரங்கள் உற்பத்தியில் இந்தியா தன்னிறைவு அடையும்: திரு கவுடா
இறக்குமதிகள் மீது சார்ந்து இருப்பதை குறைப்பதற்காக தற்சார்பு இந்தியா திட்டத்தின் கீழ் ரூபாய் 40 ஆயிரம் கோடியில் புதிய உர உற்பத்தி ஆலைகள் நிறுவப்பட்டு கொண்டிருப்பதால், 2023-க்குள் உரங்கள் உற்பத்தியில் இந்தியா தன்னிறைவு அடையும் என்று மத்திய ரசாயனம் மற்றும் உரங்கள் அமைச்சர் திரு சதானந்த கவுடா கூறினார்.
கர்நாடக விவசாயிகளுக்காக
இஃப்கோவால் ஏற்பாடு செய்யப்பட்ட 'தற்சார்பு இந்தியா மற்றும் நிலையான விவசாயம்' என்னும் இணைய வழியிலான கருத்தரங்கில் பேசும்போது அவர் இவ்வாறு தெரிவித்தார்.
"உள்ளூர் தொழில்களை ஊக்கப் படுத்துவதற்கான பிரதமர் திரு நரேந்திர மோடியின் தற்சார்பு இந்தியா லட்சியத்தின் படி, அனைத்து உர நிறுவனங்களையும் வாயு சார்ந்த தொழில் நுட்பத்திற்கு மாற்றி வருகிறோம்," என்று அவர் கூறினார்.
"நாட்டில் உள்ள நான்கு உர நிறுவனங்களுக்கு  சமீபத்தில் புத்தாக்கம் அளித்துள்ளோம். 2023-க்குள் உரங்கள் உற்பத்தியில் இந்தியா தன்னிறைவு அடையும்," என்று அமைச்சர் மேலும் கூறினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetailm.aspx?PRID=1653770
(Visitor Counter : 147
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
ஜம்மு அரசு மருத்துவ கல்லூரியில் ஆக்ஸிஜன் சிலிண்டர்கள் மற்றும் வென்டிலேட்டர்களை தணிக்கை செய்ய டாக்டர் ஜித்தேந்திர சிங் உத்தரவு
ஜம்மு அரசு மருத்துவ கல்லூரியில் ஆக்ஸிஜன் சிலிண்டர்கள் மற்றும் வென்டிலேட்டர்களை தணிக்கை செய்ய வடகிழக்கு பகுதி மேம்பாட்டுத்துறை இணையமைச்சர் டாக்டர் ஜித்தேந்திர சிங் உத்தரவிட்டுள்ளார்.
கொவிட் மேலாண்மை நடவடிக்கையில் ஜம்மு அரசு மருத்துவ கல்லூரி பற்றி சில எதிர்மறையான தகவல்கள் வெளியானதை அடுத்து ஜம்மு நிர்வாகத்தின் உயர் நிலை கூட்டத்தை வடகிழக்கு பகுதி மேம்பாட்டுத்துறை இணையமைச்சர் டாக்டர் ஜித்தேந்திர சிங் கூட்டினார்.
தேவைப்படும் கொவிட் நோயாளிகளுக்கு மருத்துவ சாதனங்கள்
விநியோகம் சமஅளவில் கிடைப்பதற்காக, ஜம்மு அரசு மருத்துவ கல்லூரி மருத்துவமனையில் ஆக்ஸிஜன் சிலிண்டர்கள், வென்டிலேட்டர்கள் ஆகியவற்றை தணிக்கை செய்யும்படி அவர் கேட்டுக் கொண்டார். ஆக்ஸிஜன் கிடைக்காமல் ஒருவர் இறந்தால் கூட, அது சமூக அமைதியின்மையை ஏற்படுத்திவிடும் என்றும், அனைத்து நல்ல பணிகளையும் மதிப்பற்றதாக்கிவிடும் என்றும் அவர் கூறினார். ஆக்ஸிஜன் கிடைக்காமல், ஒரு மரணம் கூட ஏற்படக் கூடாது என்பதை ஜம்மு அரசு மருத்துவ கல்லூரி போன்ற முன்னணி நிறுவனம் உறுதி செய்ய வேண்டும் எனவும், மக்களிடையே நம்பிக்கையை உருவாக்க வேண்டும் எனவும் அவர் கூறினார்.
இந்த கூட்டத்தில் ஜம்மு காஷ்மீர் துணை நிலை ஆளுநர் திரு பட்நகரின் ஆலோசகர், ஜம்மு அரசு மருத்துவ கல்லூரி முதல்வர் டாக்டர் சசி சூடன் சர்மா உட்பட பலர் கலந்து கொண்டனர்.
வென்டிலேட்டர் நிலவரம் குறித்தும் டாக்டர் ஜித்தேந்திர சிங் ஆய்வு செய்தார். இங்கு 60 வென்டிலேட்டர்கள், மற்றும் சுவாசக்கருவிகள் வழங்கப்பட்டதாக இந்த கூட்டத்தில் தெரிவிக்கப்பட்டது.
ஊழியர் பற்றாக்குறையை சமாளிக்க, மருத்துவ முதுநிலை பட்டப்படிப்பு மாணவர்கள், இறுதியாண்டு மருத்துவ மாணவர்கள், துணை மருத்துவம் மற்றும் நர்சிங் மாணவர்களை ஈடுபடுத்தும்படி டாக்டர் ஜித்தேந்திர சிங் கேட்டுக் கொண்டார்.
ஜம்முவில் மட்டும், 45 வயதுக்கு மேற்பட்டவர்களில் 96 சதவீதம் பேருக்கும், ஜம்மு காஷ்மீர் யூனியன் பிரதேசத்தில் ஒட்டு மொத்தமாக 45 வயதுக்கு மேற்பட்டவர்களில் 60 சதவீதம் பேருக்கும் கொவிட் தடுப்பூசிகள் போடப்பட்டதாக, இந்த கூட்டத்தில் தெரிவிக்கப்பட்டது. 18 முதல் 45 வயதுக்கு உட்பட்டவர்களுக்கும் தடுப்பூசி போடும் பணி மும்முரமாக நடைப்பெறுவதாக டாக்டர் ஜித்தேந்திர சிங்கிடம் தெரிவிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1718036
-----
(Visitor Counter : 144
பாதுகாப்பு அமைச்சகம்
இந்தியா – அமெரிக்கா இடையிலான 11-வது ராணுவ தொழில்நுட்பம் & வர்த்தக முன்முயற்சிக் குழுவின் கூட்டம் காணொலி வாயிலாக நடைபெற்றது
முக்கிய சாராம்சங்கள்:
- ராணுவ தொழில்நுட்ப ஒத்துழைப்பு குறித்த பேச்சுவார்த்தையை வலுப்படுத்துவதற்கான, திருத்தப்பட்ட அறிக்கையை இரு நாடுகளும் ஏற்றுக் கொண்டன
- கடந்த கூட்டத்திற்குப் பிறகு கையெழுத்தான வான் சாதன கூட்டு நடவடிக்கைக் குழு முடிவுகளின் அடிப்படையில், ஆளில்லா விமான சாதனங்கள் தயாரிப்புக்கான முதல் திட்ட ஒப்பந்தம்
- முக்கிய தொழில்நுட்பங்கள் உருவாக்குவதை மேலும் ஊக்குவிக்க, ராணுவ தளவாட தொழில் ஒத்துழைப்பு கண்காட்சி காணொலி வாயிலாக நடத்தப்பட்டது
- ராணுவ தளவாடங்களை இணைந்து தயாரித்தல் & இணைந்து உருவாக்குவதற்கான வாய்ப்புகளை ஏற்படுத்துவதே, ராணுவ தொழில்நுட்பம் & வர்த்தக முன்முயற்சிக் குழுவின் நோக்கம்
இந்தியா – அமெரிக்கா இடையிலான 11-வது ராணுவ தொழில்நுட்பம் மற்றும் வர்த்தக முன்முயற்சிக் குழுவின் கூட்டம், காணொலி வாயிலாக நவம்பர் 9, 2021 அன்று நடைபெற்றது. இந்தக் கூட்டத்திற்கு மத்திய அரசின் பாதுகாப்பு அமைச்சக செயலாளர்  திரு.ராஜ்குமார் மற்றும் அமெரிக்க பாதுகாப்புத் துறையின் ராணுவ தளவாட கொள்முதல் பிரிவு துணைச் செயலாளர் திரு.க்ரிகோரி கவுஸ்னர் ஆகியோர் கூட்டாக தலைமை வகித்தனர்.
இந்தக் குழுவின் கூட்டம், ஆண்டுக்கு இருமுறை, இந்தியாவிலும், அமெரிக்காவிலும் மாறி மாறி நடத்தப்படுவது வழக்கம். எனினும், கொவிட்-19 பெருந்தொற்று பாதிப்பு காரணமாக இக்கூட்டம் தொடர்ந்து 2-வது முறையாக காணொலிக் காட்சி வாயிலாக நடத்தப்பட்டுள்ளது.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 135 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 135 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 22.83 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1775743
பிரதமர் அலுவலகம்
மக்களவையில் 124-வது அரசியலமைப்பு திருத்த மசோதா 2019 நிறைவேறியதற்கு பிரதமர் வாழ்த்து
மக்களவையில் அரசியலமைப்பு  மசோதா, 2019 நிறைவேறியதற்கு பிரதமர் திரு நரேந்திர மோடி வாழ்த்து தெரிவித்துள்ளார்.
“மக்களவையில் அரசியலமைப்பு  மசோதா, 2019 நிறைவேறியிருப்பது நமது தேசத்தின் வரலாற்றில் மிக முக்கிய நிகழ்வாகும். நமது சமூகத்தில் உள்ள அனைத்துப் பிரிவினருக்கும் நீதியை உறுதிப்படுத்துவதற்கு தேவையான சிறந்த நடவடிக்கைகளை மேற்கொள்ள இது வழிவகுக்கும்”, என்று பிரதமர் தெரிவித்துள்ளார்.
ஜல்சக்தி அமைச்சகம்
2022 இந்திய நீர் வாரத்தின் 3 ஆம் நாள்
ஜல் சக்தி மற்றும் உணவு பதப்படுத்துதல் துறை இணை அமைச்சர் திரு பிரகலாத் சிங் பட்டேல் முக்கிய நிகழ்வுகளுக்கு தலைமை ஏற்பு
3 தொழில்நுட்ப அமர்வுகள் இருந்தன. அதாவது நீர் தொடர்பான பேரிடர்-வெள்ளம் மற்றும் வறட்சியை நிர்வகித்தல், ஒரு கூட்டு நீர் நிர்வாக ஒழுங்கு முறையை நிறுவுதல் மற்றும் சுற்றுச்சூழல் வாழ்வாதாரத்திற்கான நீர். 4 குழு விவாதங்கள் நடந்தன. அதாவது நகர்ப்புற நீர் திட்டமிடல் மற்றும் மேலாண்மையில் உள்ள சவால்கள், தேசியக் கண்ணோட்டத்தை நோக்கிச் செல்வது, எதிர்பாராத சூழ்நிலையில் விவசாயத்தின் நிலைத்தன்மை மற்றும் ஆற்றல் பாதுகாப்பிற்கான நீர்மின்சாரத்தின் பங்கு. 3 தனி நிகழ்வுகளும் இருந்தன. உலக வங்கியால் நீர் மேலாண்மையில் தொழில்நுட்பம் மற்றும் புதுமை, இந்தியா-ஐரோப்பிய ஒன்றியம் கூட்டாண்மை மூலம் நிகழ்வு மற்றும் உலக வங்கியின் நிறுவனங்களில் ஒன்று தொடர்பான நிகழ்வு.
ஜல் சக்தி மற்றும் உணவு பதப்படுத்துதல் துறை இணை அமைச்சர் திரு பிரகலாத் சிங் படேல், வளர்ந்து வரும் உணவு மற்றும் நீர் பாதுகாப்பை நிலையான முறையில் சந்திப்பதற்காக நீர்வளத் திட்டங்கள் வேகமாக நிறைவேற்றப்பட ஒருங்கிணைந்த மற்றும் முழுமையான அணுகுமுறையின் அவசியத்தையும் வலியுறுத்தினார். நிலுவையில் இருக்கும் மற்றும் எதிர்காலத் திட்டங்கள் போன்றவற்றை விரைவாகச் செயல்படுத்துவதற்கும், கருத்து வேறுபாடுகளை இணக்கமாகத் தீர்த்து, ஒருமித்த கருத்துக்கு வருவதற்கும், மத்திய மற்றும் மாநில அரசுகளின் ஒத்துழைப்பின் அவசியத்தையும் அவர் வலியுறுத்தினார்.
'வெள்ளம் மற்றும் வறட்சி போன்ற நீர் தொடர்பான பேரிடர்களை நிர்வகித்தல்' என்ற தலைப்பில் ஒரு கருத்தரங்கம் ஏற்பாடு செய்யப்பட்டது. வெள்ளம் மற்றும் நீர் தேங்கி நிற்கும் சூழல் அமைப்புகள், வெள்ளப் பேரிடர்களை முன்னறிவிப்பு மூலம் குறைப்பதற்கான புயல் நீர் வடிகால் நெட்வொர்க் அமைப்பு பற்றி விவாதிக்கப்பட்டது.
'கூட்டு நீர் நிர்வாக ஒழுங்குமுறையை நிறுவுதல்' என்ற தலைப்பில் நடந்த மற்றொரு கருத்தரங்கில், நைட்ரஜன் அளவு அதிகரிப்பதால் விவசாயம் மாசுபடுவது, பயிர் நைட்ரஜன் சமநிலையை பராமரித்தல், துல்லியமான நீர்ப்பாசனம் அறிமுகம், சாகுபடி நுட்பங்களை மேம்படுத்துதல் போன்ற பல முக்கிய அம்சங்கள் விவாதிக்கப்பட்டது. 'சுற்றுச்சூழல் மற்றும் வாழ்வாதாரத்திற்கான நீர்' கருத்தரங்கின் கீழ், மாநிலங்களுக்கு இடையேயான ஆறுகளில் சுற்றுச்சூழல் ஓட்டங்களை நிர்வகிப்பதில் உள்ள சவால்கள், சுற்றுச்சூழல் அமைப்புகள், மக்கள் மற்றும் பொருளாதாரம், நீர் தர கண்காணிப்புக்கான புதுமையான கட்டமைப்பு, நீர்வாழ் வளங்கள், உயிரியல் சுகாதார நிலையின் விவரம், சதுப்புநிலங்களை நிலைநிறுத்துவதில் விளிம்புநிலை மீனவ மக்களின் பங்கு, சமூக-பொருளாதார மேம்பாடு மற்றும் நிலையான வளர்ச்சியுடன் தரமான உள்கட்டமைப்பை சமபங்கு வலுப்படுத்துதல், நீர் சேகரிப்புக்கான கிணறுகளை மீட்டெடுத்தல் போன்றவை விவாதிக்கப்பட்டன.
வணிகம் மற்றும் தொழில்துறை அமைச்சகம்
இந்தியாவின் வெளிநாட்டு வர்த்தகம்: செப்டம்பர் 2020
ஏப்ரல்-செப்டம்பர் 2020-21-இல் இந்தியாவின் ஒட்டுமொத்த ஏற்றுமதியின் மதிப்பு  221.86 பில்லியன் அமெரிக்க டாலர்களாக இருக்கும் என மதிப்பிடப்பட்டுள்ளது.
கடந்த வருடம் இதே காலத்துடன் ஒப்பிடும் போது 16.66 சதவீதம் என்னும் விகிதத்தில் எதிர்மறை வளர்ச்சியை இது காட்டுகிறது.
ஏப்ரல்-செப்டம்பர் 2020-21-இல் ஒட்டுமொத்த இறக்குமதியின் மதிப்பு 204.12 பில்லியன் அமெரிக்க டாலர்களாக இருக்கும் என மதிப்பிடப்பட்டுள்ளது.
கடந்த வருடம் இதே காலத்துடன் ஒப்பிடும் போது 35.43 சதவீதம் என்னும் விகிதத்தில் எதிர்மறை வளர்ச்சியை இது காட்டுகிறது.
குறிப்பு: சேவைகள் துறைக்காக இந்திய ரிசர்வ் வங்கியால் வெளியிடப்பட்டுள்ள சமீபத்திய தரவுகள் ஆகஸ்ட் 2020-க்கு உரியவை ஆகும்.
செப்டம்பர் 2020-க்கான தரவுகள் மதிப்பீடுகளே ஆகும். இந்திய ரிசர்வ் வங்கியின் அடுத்தடுத்த வெளியீடுகளை ஆதாரமாகக் கொண்டு அவை திருத்தப்படும்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்
https://pib.gov.in/PressReleasePage.aspx?PRID=1664831
(Visitor Counter : 185
விவசாயத்துறை அமைச்சகம்
முக்கிய பயிர்கள் கடந்த ஆண்டை விட அதிக அளவில் விதைப்பு.
நாட்டில் கடந்த ஜூன் 1ஆம் தேதி முதல் 18ஆம் தேதி வரையில் பெய்த மழை அளவு 108.3 மில்லி மீட்டர் எனப் பதிவாகியுள்ளது. இது கடந்த ஆண்டை விட அதிகமாகும். இந்தக் காலகட்டத்தில் பொதுவாக 82.4 மி.மீ. அளவே மழைப் பதிவாகும். இதனால், பயிர்களுக்கு காரீப் பருவத்தில் விதைப்பதும் அதிகரித்துள்ளது. அரிசி, சணல் ஆகியவை நீங்கலாக மற்ற விதைப்பதற்கான பரப்பு அதிகரித்துள்ளது. விவரம்:
• அரிசி: 10.05 லட்சம் ஹெக்டேர் பரப்பில் விதைக்கப்படுகிறது. கடந்த ஆண்டு 10.28 லட்சம் ஹெக்டேரில் விதைக்கப்பட்டது.
• பருப்பு வகைகள்: பருப்பு வகைகள் 4.58 லட்சம் ஹெக்டேர் பரப்பில் விதைக்கப்படுகின்றன. கடந்த ஆண்டு 2.22 ஹெக்டேர் பரப்பில் விதைக்கப்பட்டன.
• எள், கம்பு போன்ற தானியங்கள்: 19.16 லட்சம் ஹெக்டேர் பரப்பில் விதைக்கப்படும். கடந்த ஆண்டு இதே காலத்தில் 7.83 லட்சம் ஹெக்டேரில் விதைக்கப்பட்டன.
• எண்ணெய் வித்துக்கள்: 14.36 லட்சம் ஹெக்டேர் பரப்பில் இந்த ஆண்டு விதைக்கப்படுகின்றன. கடந்த ஆண்டு 1.63 ஹெக்டேர் பரப்பில்தான் விதைக்கப்பட்டன.
• கரும்பு: கரும்பு 48.63 ஹெக்டேர் பரப்பில் விதைக்கப்படுகிறது. கடந்த ஆண்டு 48.01ஹெக்டரில்தான் விதைக்கப்பட்டது.
• சணல் மற்றும் கீரை: 5.78 ஹெக்டேர் பரப்பில் விதைக்கப்படுகின்றன. கடந்த ஆண்டு 6.08 ஹெக்டேர் பரப்பில் விதைக்கப்பட்டது.
• பருத்தி: இந்த ஆண்டு 28.77 ஹெக்டேர் பரப்பில் பருத்திப் பயிர் விதைகள் விதைக்கப்படுகின்றன. இதே கால கட்டத்தில் கடந்த ஆண்டு 18.18 ஹெக்டேர் பரப்பில்தான் விதைக்கப்பட்டன.
(Visitor Counter : 129
பிரதமர் அலுவலகம்
இந்தியா – பங்களாதேஷ் நட்புறவின் 50 ஆண்டுகால அடித்தளத்தை நாம் கூட்டாக நினைவுகூர்ந்து கொண்டாடுவோம்: பிரதமர்
இந்தியா – பங்களாதேஷ் நட்புறவின் 50 ஆண்டுகால அடித்தளத்தை நாம் கூட்டாக நினைவுகூர்ந்து கொண்டாடுவோம் என பிரதமர் திரு நரேந்திர மோடி தெரிவித்துள்ளார்.
பிரதமர் வெளியிட்டுள்ள ட்விட்டர் பதிவில்;
“இன்று இந்தியா – பங்களாதேஷ் நட்பு தினத்தை கொண்டாடுகிறோம். 50 ஆண்டு கால நட்புறவின் அடித்தளத்தை நாம் கூட்டாக நினைவுகூர்ந்து கொண்டாடுவோம். நமது நட்புறவை மேலும் விரிவுபடுத்தி, வலுப்படுத்த, பிரதமர் திருமதி ஷேக் ஹசீனாவுடன் தொடர்ந்து பணியாற்றுவதை ஆவலுடன் எதிர்நோக்கியிருக்கிறேன்” என்று தெரிவித்துள்ளார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசித் திட்டத்தின் கீழ் இந்தியா இதுவரை 113.68 கோடி தடுப்பூசி டோஸ்கள் செலுத்தியுள்ளது. .
இந்தியாவில் கொவிட் சிகிச்சை பெறுபவர்களின் எண்ணிக்கை 1,28,555; இது 527 நாட்களில் மிகவும் குறைந்த அளவு.
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.37 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
குணமடைந்தோர் விகிதம் தற்போது 98.28 சதவீதம்; 2020 மார்ச் மாதத்திற்குப் பின், இது மிக அதிக அளவு.
கடந்த 24 மணி நேரத்தில் 12,134 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,38,73,890 என அதிகரித்துள்ளது.
கடந்த 24 மணி நேரத்தில் 10,197 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.82, இது கடந்த 44 நாட்களாக 2 சதவீதத்துக்கும் குறைவாக உள்ளது.
வாராந்திர பாதிப்பு விகிதம் 0.96 ஆகும். இது கடந்த 54 நாட்களில் 2 சதவீதத்துக்கும் குறைவாக உள்ளது.
இதுவரை மொத்தம் 62.70 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1772444
(Visitor Counter : 107
பாதுகாப்பு அமைச்சகம்
தேசப்பாதுகாப்பு நமது மிக உயர்ந்த முன்னுரிமை: ஜம்முவில் பாதுகாப்பு அமைச்சர் திரு ராஜ்நாத் சிங்
தேசப்பாதுகாப்பு மத்திய அரசின் மிக உயர்ந்த முன்னுரிமை: என்றும் நாட்டின் இறையாண்மை, ஒற்றுமை, ஒருமைப்பாட்டைப் பாதுகாக்க அரசு உறுதி பூண்டுள்ளது என்றும் பாதுகாப்புத்துறை அமைச்சர் திரு ராஜ்நாத் சிங் தெரிவித்துள்ளார். ஜம்முவில், 2023 ஜூன் 26 அன்று நடைபெற்ற ‘தேசப்பாதுகாப்பு மாநாட்டில்’ உரையாற்றிய அவர், கடந்த 9 ஆண்டுகளில், நாட்டின் பாதுகாப்பில் மிகப் பெரிய மாற்றத்தை இந்தியா கண்டுள்ளது என்றார். 2013-14-ல் இந்தியா பற்றி கருத்து பலவீனமான தேசம் என்பதாக இருந்தது என்றும் இது பிரச்னைகளை உருவாக்கியது என்றும் குறிப்பிட்ட அவர், தற்போது எந்தவித அச்சுறுத்தலையும் முறியடிக்கும் திறனை நாடு பெற்றுள்ளது என்றார்.
நீண்டகாலமாக எல்லை கடந்த பயங்கரவாதத்தின் மூலம் நாட்டின் அமைதியையும் நல்லிணக்கத்தையும் சீர்குலைக்க பாகிஸ்தான் முயற்சி செய்தது. ஆனால், நாங்கள் ஆட்சிப் பொறுப்புக்கு வந்த போது பயங்கரவாதத்திற்கு எதிராக தீவிர நடவடிக்கை எடுக்கப்பட்டது. உரி, புல்வாமா சம்பவங்களை தொடர்ந்து பயங்வாதிகளை ஒழிப்பதற்கான துணிச்சலான நடவடிக்கை எடுக்கப்பட்டது. இதன் மூலம் பயங்கரவாதத்திற்கு எதிரான இந்தியாவின் சகிப்பின்மை நிரூபிக்கப்பட்டதோடு ராணுவத்தின் இணையற்ற வீரமும், நிரூபணமானது. தற்போது ஏராளமான நாடுகள் பயங்கரவாதத்திற்கு எதிராக ஒன்றுபட்டுள்ளன என்று திரு ராஜ்நாத் சிங் தெரிவித்தார். பயங்கரவாத பிரச்னையில் உலகின் மனநிலையை இந்தியா எவ்வாறு மாற்றியுள்ளது என்பதை அமெரிக்க அதிபர் திரு ஜோ பைடனை, பிரதமர் திரு மோடி, சந்தித்தப்பின் வெளியிடப்பட்ட கூட்டறிக்கை வெளிப்படுத்துகிறது என்று அவர் கூறினார்.
ராணுவத்திற்கு இறக்குமதி செய்யப்பட்ட ஆயுதங்களை சார்ந்திருப்பதை இந்தியா விரும்பவில்லை என்றும் பாதுகாப்புத் தளவாடங்கள் உற்பத்தியில் தற்சார்பாக மாறுவது மட்டுமே தேசப்பாதுகாப்பை வலுப்படுத்தும் என்றும் அவர் தெரிவித்தார். தற்போது டாங்குகள், போர் விமானங்கள், நீர்மூழ்கிக் கப்பல்கள் மற்றும் பலவகையான ஆயுதங்கள் இந்தியாவில் தயாரிக்கப்படுகின்றன. 2014-ம் ஆண்டுக்கு முன்பு ரூ.9,000 கோடியாக இருந்த பாதுகாப்புத் தளவாடங்கள் ஏற்றுமதி, தற்போது ரூ.16,000 கோடியைக் கடந்துள்ளது என்றும் விரைவில், இந்த அளவு ரூ.20,000 கோடியை எட்டும் என்றும் திரு ராஜ்நாத் சிங் கூறினார்.
---
AP/SMB/KPG/KRS
(Visitor Counter : 63